google/wiki40b huggingface dataset:
Beladice

Polohopis

Beladice ležia v Podunajskej nížine na Žitavskej tabuli. Obec administratívne patrí do Nitrianskeho samosprávneho kraja . Sú členom združenia obcí - regiónu, mikroregiónu Tribečsko. Od 3. júla 1996 sú súčasťou okresu Zlaté Moravce. Obec Beladice zahŕňa štyri miestne časti: Veľké Chrašťany, Malé Chrašťany, Pustý Chotár, Beladice a osadu Perov osídlenú rómskym etnikom. V roku 1976 zlúčením všetkých uvedených miestnych častí vznikli Beladice. Obcou preteká potok Drevenica. Obcou preteká potok Drevenica, ktorý pramení pod Tribečom a vlieva sa do rieky Žitava. V intraviláne obce smerom na obec Choča sa nachádzajú dva rybníky. Tieto sú v zanedbanom stave a neudržiavané, jeden je vypustený a má poškodenú zádrž.

Časti obce

Obec Beladice zahŕňa štyri časti: Veľké Chrášťany, Malé Chrašťany, Pustý Chotár, Beladice a osada Perov osídlená rómskym etnikom.

Prírodné podmienky

Pri obci sa nachádza typový profil beladického súvrstvia.

Obecné zastupiteľstvo

Starosta: PhDr. Mário Žáčik (OKS).
Zástupca starostu:Slíž Ján (KDH).
Poslanci: Balková Katarína (nestr.), Halásová Diana (OKS), Homolová Iveta(OKS), Kišac Martin (nestr.), Ing.Méres Juraj(nestr.), Mgr. Miškovič Peter (nestr.), Mgr. Slováková Ľubica(OKS), Tokár Stanislav (nestr.).

Občianska vybavenosť

Sociálnu infraštruktúru a občiansku vybavenosť v obci charakterizujú zariadenia v oblasti administratívy, kultúry, športové a sociálne zariadenia. Základná deväťročná škola s vyučovacím jazykom slovenským sa náchádza vo Veľkých Chrašťanoch, dve materské školy, vo Veľkých Chrašťanoch a v Beladiciach. V obci je zriadená obecná knižnica. Zdravotné služby sú zabezpečované zdravotným strediskom v Beladiciach, ktorého súčasťou je praktický lekár pre deti, pre dospelých a lekáreň. 
Základná občianska vybavenosť sa nachádza v jednotlivých častiach obce. Pre občanovslúžia: 3 predajne potravín, obchod s krmivami, obchod so zmiešaným tovarom, kaderníctvo, cukráreň, 2 pohostinské zariadenia, 1 fitness centrum. Na území obce pôsobia aj podnikateľské subjekty v oblasti strojárskej výroby, drevo výroby, autodopravy, výroby plastových okien. Na športové vyžitie mládeže slúži multifunkčné ihrisko v areáli Základnej školy vo Veľkých Chrašťanoch. Rýchlostná cesta zabezpečuje obyvateľom rýchlu a bezpečnú dostupnosť do Nitry - cca 15 km.
Elektrická jednotka 420.95

História

Potreba výroby nových moderných jednotiek pre Tatranské elektrické železnice sa prejavila pri prípravách na usporiadanie majstrovstiev sveta v lyžovaní v roku 1970, pretože vtedajšie jednotky neboli už kapacitne ani technicky postačujúce.
Prvý prototyp EMU 89.0001 vyrobila v roku 1965 smíchovská ČKD Tatra, ktorá vyrábala električky. Cena prototypu bola 890 050 Kčs a od polovice apríla roku 1965 sa začali s nimi testovacie jazdy. Po približne polročnom testovaní bol prototyp prevezený späť do Prahy, kde do neho boli dosadené nové kompresory a uskutočnené drobné úpravy napríklad na vykurovaní. Do pravidelnej prevádzky sa prvý prototyp dostal 5. mája 1967.
V poradí druhá jednotka so sériovým číslom 0002 bola dodaná v januári roku 1969 a v rýchlom slede za ňou nasledovalo ďalších dvanásť jednotiek s číslami 0003–0014. Zostávajúce štyri jednotky 0015 až 0018 boli dodané v priebehu roka 1970. V začiatkoch svojej prevádzky mali jednotky problémy s izoláciou medzi jednotlivými časťami jednotky a s gumovou izoláciou strechy. Vrátane prototypu bolo vyrobených spolu 18 kusov.
Počas preznačovania hnacích vozidiel v roku 1988 boli jednotky z radu EMU 89.0 preznačené na rad 420.95.
Rad 420.95 bol v Tatrách prevádzkovaný až do rokov 2001–2003, kedy začal byť postupne nahrádzaný modernými jednotkami radu 425.95. V súčasnosti sa v rušňovom depe Poprad nachádzajú dve jednotky starého radu, konkrétne 420.953 a 420.959 v starostlivosti klubu Veterán klub železníc Poprad o.z., určené pre muzeálne účely.

Vlastnosti

Celá koncepcia jednotky vychádza z vtedajších električiek radov T a K. Jednotka sa skladá z troch oceľových článkov, ktoré sú kĺbovo spojené do jedného prechodného celku. Kĺby nesú Jakobsove podvozky. Dvere sú umiestnené po oboch stranách krajných článkov. V jednom z krajných článkov je umiestnený batožinový priestor. Celá jednotka ponúka 134 miest na sedenie (32 (+7 sklopných) + 48 + 40 (+ 7 sklopných)) a 156 miest na státie. Sedenie je na rozdiel od prototypu 2+2 proti sebe na plastikovaných sedačkách. Trakčné motory s výkonom 320 kW sú umiestnené v podvozkoch. Jednotka má rozchod 1 000 mm. Pantografové zberače sú umiestnené nad krajnými podvozkami.
Toulon

Poloha

Mesto má rozlohu 42,84 km². Najvyšší bod je položený 589 m n. m. a najnižší bod 0 m n. m.

Obyvateľstvo

Počet obyvateľov je 163 974 (2011).
Nasledujúci graf zobrazuje vývoj počtu obyvateľov.
Zdroje: INSEE
Julij Osipovič Martov

Život

Martov, pôvodom z meštiackej židovskej rodiny. Narodil sa v Istanbule v dobre fungujúcej židovskej rodine. Jeho starý otec Alexander Osipovič Cederbaum stál na čele osvieteného hnutia v Odese v rokoch 1850 - 1860, a neskôr v Petrohrade v 70. a 80. rokoch 20. storočia. Bol zakladateľom prvých židovských novín a časopisov v Rusku.
Martov založil spolu s Leninom roku 1895 Zväz boja za oslobodenie robotníckej triedy, jednu z prvých robotníckych organizácií v Rusku. V decembri 1895 bol za svoju politickú činnosť zatknutý a poslaný ako vyhnanec do Turuchanska na Sibíri, kde strávil tri roky (1897 – 1900). V decembri 1900 spoluzaložil časopis RSDDS Iskra, ktorý pomáhal i redigovať. Už ako popredný člen RSDDS emigroval roku 1901 z Ruska.
V exile sa Martov nepohodol so svojím straníckym kolegom Leninom a RSDDS sa rozštiepila na frakciu menševikov, ktorú viedol on, a frakciu boľševikov na čele s Leninom. Medzi menševikmi pôsobilo mnoho významných marxistov, napr. Georgij Plechanov, Pavel Axelrod a Lev Trockij.
Martov podporoval revolúciu v roku 1905 spolu s boľševikmi, krehká jednota však nevydržala a roku 1907 sa obe frakcie znova oddelili. V roku 1911 Martov napísal brožúry Spasiteli ili uprazdniteli? (Záchrancovia alebo ničitelia?) A Kto i kak razrušal R.S.D.R.P. (Kto zničil RSDDS a ako), ktoré kritizovali boľševikov. Tieto brožúry boli Leninom odsúdené.
Prvú svetovú vojnu pokladal Martov podobne ako Lenin za imperialistickú a rovnako ako on privítal aj vypuknutie februárovej revolúcie v roku 1917 a následný pád cárizmu. Do vlasti sa vrátil v máji 1917, aby sa zapojil do politického života. Presadzoval ozbrojený odpor proti buržoáznej Dočasnej vláde. Tým sa dostal do sporu s druhou frakciou menševikov pod vedením Cereteliho, ktorý presadzoval spoluprácu s Dočasnou vládou.
Situáciu však lepšie využili boľševici, takže jeho politika skončila neúspechom. Keď boľševici prišli v októbri 1917 k moci (októbrová revolúcia), dostal sa Martov politicky na okraj. Jeho bývalý kolega Trockij, ktorý prešiel k boľševikom, vtedy vyhlásil: Ste úbohí izolovaní jednotlivci; vy ste bankrotármi; vaša úloha už nebude pokračovať. Ťahajte, kam patríte - na smetisko dejín! Martov znovu odišiel do exilu. Pred odchodom ale povedal: Raz porozumiete zločinom, ktorých sa zúčastňujete. Po skončení ruskej občianskej vojny boli, v dôsledku Kronštadského povstania v roku 1921, menševici sovietskou vládou spolu s inými marxistickými politickými stranami zakázaní, a to vrátane frakcií boľševickej strany a od boľševikov nezávislej Ukrajinskej komunistickej strane. Od roku 1920 až do svojej smrti žil Martov v Nemecku.
Marcy-l’Étoile

Poloha

Obec má rozlohu 5,37 km². Najvyšší bod je položený 369 m n. m. a najnižší bod 233 m n. m.

Obyvateľstvo

Počet obyvateľov obce je 3 404 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Saint-Aubin-sur-Loire

Poloha

Obec má rozlohu 10,86 km². Najvyšší bod je položený 311 m n. m. a najnižší bod 207 m n. m.

Obyvateľstvo

Počet obyvateľov obce je 311 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Strassenov algoritmus

Pseudokód

Strassenov algoritmus možno zapísať pomocou pseudokódu nasledujúcim spôsobom:
function strassen(A,B,n,min)
    if n < min
       return standard_multiply(A,B)
    else
       m := n / 2
     
       A11 := A[1..m,1..m]
       A12 := A[1..m,m+1..2*m]
       A21 := A[m+1..2*m,1..m]
       A22 := A[m+1..2*m,m+1..2*m]
       B11 := B[1..m,1..m]
       B12 := B[1..m,m+1..2*m]
       B21 := B[m+1..2*m,1..m]
       B22 := B[m+1..2*m,m+1..2*m]
      
       M1 := strassen(A12 - A22,B21 + B22)
       M2 := strassen(A11 + A22,B11 + B22)
       M3 := strassen(A11 - A21,B11 + B12)
       M4 := strassen(A11 + A12,B22)
       M5 := strassen(A11,B12 - B22)
       M6 := strassen(A22,B21 - B11)
       M7 := strassen(A21 + A22,B11)
      
       C11 := M1 + M2 - M4 + M6
       C12 := M4 + M5
       C21 := M6 + M7
       C22 := M2 - M3 + M5 - M7 
      
       init(C)
       C[1..m,1..m] := C11
       C[1..m,m+1..2*m] := C12
       C[m+1..2*m,1..m] := C21
       C[m+1..2*m,m+1..2*m] := C22
     
       return C    
    end.
V uvedenom pseudokóde, A a B sú násobené matice, n je ich rozmer a min je minimálny rozmer matice, pre ktorý sa namiesto Strassenovho algoritmu použije štandardný algoritmus (potrebné na ošetrenie triviálnych prípadov, pri vhodnej voľbe min tiež možno podstatne zlepšiť čas výpočtu).
HAL 9000

HAL 9000 je palubný počítač na vesmírnej lodi Discovery One vo fiktívnom príbehu Vesmírna odysea od spisovateľa Arthura C. Clarka.
HAL (anglicky Heuristically programmed ALgorithmic computer, Heuristicky naprogramovaný ALgoritmický počítač) predstavuje umelú inteligenciu, ktorá komunikuje a spolupracuje s posádkou. Obvykle je predstavovaný červeným okom kamery, ktoré sa vyskytuje po celej Discovery. Hlas HALa 9000 bol dabovaný kanadským hercom Douglasom Rainom.
HAL bol uvedený do prevádzky 12. januára 1997 (vo filme 1992) v HAL Laboratories ako produktové číslo 3. Jeho prvým inštruktorom bol Dr. Chandra (v prvom filme Mr. Langley). HAL je schopný nielen komunikovať, rozpoznávať reč, tváre ale tiež odzerať z pier má veľa zmyslov pre umenie, vyjadrovanie emócií, dedukcie, hranie šachov atď. K tomu všetkému najviac ešte udržuje všetky systémy na medziplanetárnej misii pod kontrolou.
HAL získal v rebríčku AFI’s 100 Years… 100 Heroes and Villains 13. pozíciu na zozname najväčších filmových zloduchov všetkých dôb.
Vo francúzskej verzii 2001: Vesmírna odysea je HAL pomenovaný ako „CARL“ (francúzsky) (Cerveau Analytique de Recherche et de Liaison). Kamera však stále sníma nápisy „HAL 9000“.
Demangevelle

Poloha

Obec má rozlohu 14,62 km². Najvyšší bod je položený 350 m n. m. a najnižší bod 222 m n. m.

Obyvateľstvo

Počet obyvateľov obce je 326 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Toronto Blueshirts

Toronto Blueshirts (tiež známy ako Torontos alebo Toronto Blue Shirts) bol profesionálny klub ľadového hokeja z Toronta v Kanade.

História

Tím bol založený roku 1912 a súťažil v NHA (Národná hokejová asociácia) a neskôr aj v NHL (Národná hokejová liga). Napriek zmenám vo vedení, ktorým tím čelil na prelome rokov 1913 až 1914, dokázal vyhrať NHA a získal tak Stanley Cup, keď vo finále play-off porazil Montreal Canadiens. Po vzniku NHL, roku 1917, postihla tím aféra, keď bol jeho majiteľ Edward J. Livingstone, tiež dôležitá osoba v štruktúrach NHA, obvinený z podvodu a protekcionárstva svojho tímu v lige. Tím bol zrušený roku 1918 a mesto Toronto odvtedy v NHL zastupoval nový tím - Toronto Arenas.
Aigimios

Aigimios (starogr. Αἰγίμιος – Aigimios) je v gréckej mytológii syn Dóra, praotca Dórov.
Aigimios bol kráľ Dórov v severnej Tesálii. Keď po územných sporoch napadli jeho kráľovstvo Lapithi vedení kráľom Korónom, požiadal o pomoc hrdinu Herakla, ktorému sľúbil, že ak nepriateľa premôže, daruje mu tretinu kráľovstva. Herakles následne Lapithov porazil a darované územie zveril zatiaľ Aigimiovi. Aigimios mal dvoch synov, Dymanta a Pamfyla, ktorí odišli na Peloponéz a usadili sa pod úpätím hory Taygetos. Jeho synovia boli považovaní za predkov dvoch dórskych kmeňov (Dymanatai a Pamfyloi), zatiaľ čo názov tretieho miestneho kmeňa bol odvodený od mena najstaršieho Heraklovho syna Hylla (Hylleis), ktorého Aigimios po smrti Herakla z vďaky prijal.
V staroveku bola známa epická báseň pod názvom Aigimios, z ktorej sa zachovalo len niekoľko fragmentov. Autorstvo básne je pripisované Hesiodovi a niekedy Kerkopovi z Milétu. Námetom tejto básne bola vojna Aigimia a Herakla proti Lapithom.
Petr Šabach

Biografia

Jeho otec bol vojakom z povolania. Od roku 1966 študoval Strednú knihovnícku školu (SKŠ), po 1. ročníku ale prestúpil na gymnázium, z ktorého bol v roku 1969 vylúčený. Následne bol externe prijatý späť na SKŠ, kde v roku 1974 zmaturoval. Diaľkovo vyštudoval aj štúdium kulturológie na Filozofickej fakulte UK (ukončené v roku 1979).
V rokoch 1974 – 1987 vystriedal rôzne povolania (nočný strážnik, metodik kultúrneho domu v Dome pri Kamennom zvone a pod.). Vyučoval tiež tvorivé písanie na Literárnej akadémii (súkromná vysoká škola Josefa Škvoreckého v Prahe). Petr Šabach bol členom neformálneho krčmového spolku Zlatá Praha.
Niektoré jeho novely a romány boli aj sfilmované pod režisérskou taktovkou Jana Hřebejka (Šakalí léta, Pelíšky, Pupendo, U mně dobrý; film Občanský průkaz režíroval Ondřej Trojan).
Veyrines-de-Domme

Poloha

Obec má rozlohu 11,44 km². Najvyšší bod je položený 280 m n. m. a najnižší bod 79 m n. m.

Obyvateľstvo

Počet obyvateľov obce je 224 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Myers-Briggs Type Indicator

Myers-Briggs Type Indicator (skr. MBTI, prekladá sa to ako indikátor druhov osobnosti (podľa) Myersovej a Briggsovej alebo typový indikátor (podľa) Myersovej a Briggsovej) je test osobnosti navrhnutý na určenie osobnosti. Katharine Cook Briggsová a jej dcéra Isabel Briggsová Myersová vytvorili tento test počas 2. svetovej vojny v presvedčení, že tak vôbec po prvý raz pomôžu ženám zaradiť sa do pracovného procesu na čo najefektívnejšie miesto a uspokojujúce z pohľadu zamestnávateľa aj zamestnanca. Ich začiatočné pokusy neskôr prerástli až do vývoja tzv. dotazníka Myers-Briggs Type Indicator (MBTI), ktorý po prvý raz zverejnili oficiálne v roku 1962. MBTI sa vtedy už zameriaval na bežné obyvateľstvo s dôrazom na prirodzene sa vyskytujúce odlišnosti pri jednotlivých druhoch osobností.
Kritériá dotazníka vyplývajú z teórií Carla Junga a po prvý raz sa publikovali v jeho knihe Psychologické typy v roku 1921. Test sa často používa v oblasti pedagogiky, pri osobných pohovoroch a výberu zamestnancov, v manželských poradniach a na osobný rozvoj.
Hodnotiaci model MBTI vďačí za svoj ohlas tomu, že pomáha porozumieť tomu, o čo sa jednotlivci pri svojej sebarealizácii usilujú, čo pokladajú za dôležité, ako sa rozhodujú, či ako sa správajú k svojmu okoliu. Táto typológia vychádza z predpokladu, že ľudské správanie nie je náhoda a dá sa predvídať. Na základe týchto pravidelností vieme jednotlivé typy osobností a ich rozdielnosti usporiadať. Rozdielnosti sú úplne prirodzené a neznamenajú nijakú úchylku alebo osobitnosť. Výrok, že život je výsledkom pôsobenia vonkajších okolností, na ktoré nemáme vplyv, neobstojí.
Na hodnotenie slúži psychometrický dotazník navrhnutý tak, aby čo najpresnejšie odmeral psychologické preferencie ľudí s ohľadom na to, ako vnímajú svet vôkol seba a na základe čoho konajú rozhodnutia.
Bellou-sur-Huisne

Poloha

Obec má rozlohu 15,11 km². Najvyšší bod je položený 226 m n. m. a najnižší bod 120 m n. m.

Obyvateľstvo

Počet obyvateľov obce je 428 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Hanbun no Cuki ga Noboru Sora

Príbeh

Yúiči je 17-ročný chlapec, ktorý je už istý čas v nemocnici, pretože trpí hepatidídou A. Nie je to vážna choroba, vlastne ho nijako neobmedzuje. Dá sa vyliečiť pokojom a oddychom. Na druhej strane nemocnice býva dievča menom Rika. Trpí oveľa vážnejšou chorobou - kardiomyopatiou. Dá sa odstrániť len pomocou riskantnej operácie. Inak by Rika zomrela. Keď sa stretnú, tak sa do seba zaľúbia, i keď mnohé nástrahy sa im kladú pod nohy.
Michael Philip Anderson

Životopis

Narodil sa v Plattsburghu v štáte New York, ale za svoje rodné mesto považoval Spokane v štáte Washington. Navštevoval Cheney High School (ukončenie v roku 1977), potom University of Washington v odbore fyzika a astronómia a napokon Creighton University v odbore fyzika. Už počas štúdia na University of Washington nastúpil k armáde. Tam sa najskôr venoval komunikačným a informačným systémom, neskôr bol vybraný do pilotného výcviku. Začal lietať so strojom KC-135, slúžil tiež ako pilot-inštruktor. Na rôznych modeloch strojov KC-135 a T-38A mal v decembri 1994 nalietaných vyše 3000 hodín. V decembri 1994 úspešne prešiel konkurzom na astronauta. Hneď po skončení základného výcviku sa dostal do posádky misie STS-89, čo bol let raketoplánu Endeavour k ruskej vesmírnej stnaici Mir.
V roku 2000 bol Anderson vymenovaný do úlohy letového špecialistu a zároveň palubného veliteľa vedeckej misie STS-107. Bol zodpovedný za realizáciu vedeckých experimentov. O misii STS-107 povedal: "To, čo robíme, môže mať obrovský prínos pre každého, pre ľudstvo - a som veľmi rád, že sa na tom môžem podieľať." Misia STS-107 však skončila tragédiou, keď sa pri pristávaní kvôli poškodenej tepelnej ochrane krídla dostala do raketoplánu plazma a spôsobila jeho deštrukciu. Neprežil nikto zo sedemčlennej posádky. 12. februára NASA oznámila, že sa podarilo identifikovať telesné pozostatky všetkých siedmich astronautov. Michael Anderson bol pochovaný na Arlingtonskom národnom cintoríne vo Washingtone. Na jeho počesť bol jeho menom pomenovaný asteroid 51824 Mikeanderson; jeho meno tiež nesie jeden z vrcholov marťanského pohoria Columbia Hills.
Anderson bol ženatý. S manželkou Sandrou mal dve deti.
Saint-Paul (Haute-Vienne)

Poloha

Obec má rozlohu 37,39 km². Najvyšší bod je položený 460 m n. m. a najnižší bod 276 m n. m.

Obyvateľstvo

Počet obyvateľov obce je 1 237 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Rojetínský hadec

Ochrana

Predmetom ochrany je papraď slezinník nepravý a jej biotop, reprezentovaný odkryvmi hadcových skaliek s vegetáciou silikátových skál a drolín a okolitými lesnými porastami.
Vault-de-Lugny

Poloha

Obec má rozlohu 15,2 km². Najvyšší bod je položený 351 m n. m. a najnižší bod 138 m n. m.

Obyvateľstvo

Počet obyvateľov obce je 327 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Paramore

Hudobný štýl a vplyvy

Hudoba skupiny Paramore je označovaná predovšetkým ako alternatívny rock, pop punk, emo, power pop a pop rock. Skupina Paramore vyjadrila uznanie interpetom Fall Out Boy, Hanson, Panic! at the Disco, Blink-182, Death Cab for Cutie, Jimmy Eat World, MewithoutYou a Sunny Day Real Estate a tiež Thrice a New Found Glory; Hayley Williams uviedla, že ju osobne ovplyvnili interpreti ako robert Smith zo skupiny The Cure a Etta James.
Tatra T5A5

Konštrukcia

T5A5 bol ďalším variantom typu Tatra T5, ktorý bol vyvíjaný na prelome 70. a 80. rokov 20. storočia. Išlo o štandardný jednosmerný čtvornápravový motorový električkový vozeň s troma dverami na jednej strane vozňovej skrine. Bol vybavený elektrickou tyristorovou výzbrojou TV3.

Prototyp

Prototyp vozňa T5A5 bol postavený v roku 1981, pričom bol označený číslom 8013. Bol testovaný v Prahe, kde bol kvôli obsadeniu číselnej rady 8xxx prečíslovaný na 0013. Po rozhodnutí tento typ nevyrábať bol prototyp občas využívaný na rôzne skúšky, potom bol odstavený bez ďalšieho využitia vo vozovni Hloubětín. Na jeseň roku 1998 bol využitý na crashtest prototypu Tatra RT8D5, o niečo neskôr bol jeho zvyšok zošrotovaný.

Prevádzka

V roku 1981 bol vyrobený jediný vozeň, ktorý jazdil iba v skúšobnej prevádzke.
Begüm Kütük Yaşaroğluová

Životopis

Begüm sa narodila a vyrastala v Izmire. Navštevovala Tevfik Fikret Fen High School a študovala podnikovú ekonomiku na Anadolu University v Eskişehire, kde taktiež hrala vo volejbalovom tíme. Začala pracovať ako profesionálna modelka a zúčastnila sa súťaže "Best Model of Turkey" 2001, kde získala 2. miesto. V roku 2002 začala svoju hereckú kariéru s hlavnou úlohou v seriáli Melek. Objavila sa aj vo filmoch Gecenin Kanatları a Romantik Komedi.
V roku 2014 Begüm začala hrať v seriáli Kúsok zo mňa v roli Defne, ktorá je Kahramanovou (Özcan Deniz) prvou manželkou.
Emil Jozef Horváth

Životopis

Narodil sa 27. augusta 1923 v sklárskej rodine v obci Zlatno. Po štúdiu na gymnáziách v Lučenci a v Banskej Bystrici pracoval v rokoch 1941 - 44 v Slovenskom ľudovom divadle v Nitre, kde sa z inšpicienta vypracoval na jednu z hereckých opôr tamojšieho súboru.
Od roku 1946 až do ukončenia aktívnej hereckej kariéry v roku 1988 pôsobil v Martine v Slovenskom komornom divadle (neskôr Armádne divadlo, resp. Divadlo SNP). V Martine stvárnil takmer sto postáv a zaradil sa medzi najuznávanejšie slovenské herecké osobnosti. Okrem divadla bol často obsadzovaný aj v rozhlase, televízii a filme. Jeho prvou filmovou úlohou bola vedľajšia postava sprievodcu vo vlaku v slovenskej veselohre Katka v roku 1949. 
Po odchode do dôchodku sa v roku 1992 presťahoval do Svitu, kde aj 1. januára 2001 zomrel. Urna s jeho pozostatkami je uložená na Národnom cintoríne v Martine.
Michal Kovács

Vzdelanie

Vyštudoval Fakultu medzinárodných vzťahov na Ekonomickej univerzite v Bratislave, neskôr získal titul PhD. na Fakulte politických vied a medzinárodných vzťahov Univerzity Mateja Bela v Banskej Bystrici. Krátko tiež študoval v Kanade na Bow Valley College.

Pôsobenie vo vzdelávaní

V roku 2006 založil v Bratislave regionálnu kanceláriu neziskovej organizácie Euroatlantické centrum (EAC), ktorá pôsobí v oblasti verejnej diplomacie a vzdelávania. EAC v spolupráci so Slovenskou atlantickou komisiou sa podieľalo na organizácii bezpečnostnej konferencie Globsec. 
V roku 2008 spolu s Amb. Martinom Bútorom a Petrom Rusiňákom založil na Ekonomickej univerzite Centrum severoamerických štúdií, ktoré bolo neskôr vyhlásené štúdiou Európskej komisie za medzinárodný príklad najlepšej praxe v oblasti prepájania biznisu s akademickým prostredím. V roku 2012 sa podieľal na založení neziskovej organizácie LEAF, spolupracoval na založení strednej školy LEAF Academy a viedol program pre Slovákov v zahraničí.

Podpora Zuzany Hlávkovej

V roku 2016 sa verejne zastal Zuzany Hlávkovej po tom, ako poukázala na pochybné praktiky Ministerstva zahraničných vecí a európskych záležitostí pri organizovaní predsedníctva Slovenska v Európskej rade. Prerušil spoluprácu s ministerstvom pri obsadzovaní pozícií v rezorte kandidátmi zo zahraničia.

Komunálna politika

V roku 2018 kandidoval v komunálnych voľbách za Team Vallo, stal sa poslancom miestneho zastupiteľstva v Karlovej Vsi , je členom Miestnej rady a je podpredsedom Komisie školstva, kultúry a športu.

Práca v korporácii

V rokoch 2018 – 2019 pracoval vo vedení švajčiarskej korporácie Swiss Re ako riaditeľ komunikácie. Swiss Re patrí medzi spoločnosti z rebríčka Fortune 500, ktorý mapuje zoznam 500 najväčších spoločností na svete.

Vstup do národnej politiky

V septembri 2019 začal pracovať pre stranu ZA ĽUDÍ, ktorú založil Andrej Kiska. Vedie tím pre školstvo a vzdelávanie.
Firewall

Firewall (iné názvy: ochrana pred neoprávneným vstupom, bezpečnostné rozhranie) je sieťové zariadenie a/alebo softvér, ktorého úlohou je oddeliť siete s rôznymi prístupovými právami (typicky napr. Extranet a Intranet) a kontrolovať tok dát medzi týmito sieťami.
Kontrola údajov prebieha na základe aplikovania pravidiel, ktoré určujú podmienky a akcie. Podmienky sa stanovujú pre údaje, ktoré možno získať z dátového toku (napr. zdrojová, cieľová adresu, zdrojový alebo cieľový port a rôzne iné). Úlohou firewallu je vyhodnotiť podmienky a ak je podmienka splnená, vykoná sa akcia. Dve základné akcie sú „povoliť dátový tok“ a „zamietnuť dátový tok“.